text: Fru formand!
  Krigen i Ukraine er startet af Putin, men grundlæggende betalt af os selv, fordi vi har vænnet os til at bruge russisk gas. Ikke bare sidste år, men i årtier. På den måde er vi i Europa nærmest som narkomaner, der skal på afvænning nu.
  Jeg er selv gammel nok til at kunne huske oliekrisen tilbage i 1973, hvor jeg kan huske, jeg spillede fodbold på gaden i København uden biler, uden trafik.
  Vi har brug for samme handlingskraft i dag. Hvad skal der til? Vi skal spare på energien – i industrien og i vores bygninger – gøre alt lige fra at sænke temperaturerne hjemme i stuerne til måske at tage en ekstra trøje på. Og vi bør lave store kampagner for at gøre borgerne opmærksomme på de store gevinster, der er forbundet med at spare på energien. Vi skal bygge ud med vedvarende energi. Det skal vi gøre på havet. Det skal vi gøre til lands med vind og sol.
  Fordi det nye er, at disse energikilder er i Europas strategiske interesse. Pointen er, at vi kan, hvis vi vil! Vi er nødt til at forberede os på, at Putin kan lukke for gassen i dag eller måske i morgen.
  Fra Renew-Gruppens side ser vi frem til at arbejde sammen med Europa-Kommissionen om at gøre os uafhængige af Putin. Og det kan kun gå for langsomt! Det skal landene i ministerrådet også være med på. Og vi skal være klar her i Europa-Parlamentet til at levere hurtigere og højere mål for den grønne omstilling. Det haster!
  